Nikaragua (pia Nikaragwa) ni nchi ya Amerika ya Kati yenye wakazi 6,071,045 (2012). Imepakana na Honduras na Kosta Rika; upande wa magharibi ni pwani ya Pasifiki na upande wa mashariki kuna pwani ya Bahari ya Karibi. Jina la nchi linasemekana kuwa mchanganyiko wa jina la wakazi asilia walioitwa "Nikarao" na neno la Kihispania la "agua" (=maji) kutokana na maziwa makubwa mawili nchini yanayoitwa Lago Managua na Lago Nicaragua. Maelezo mengine yanamtaja chifu wa wazalendo wakati wa kufika kwa Wahispania aliyeitwa "Nikarao". Nikaragua ina volkeno nyingi; nyororo ya milima ya kivolkeno hufuata mstari wa pwani ya Pasifiki. Sehemu ya juu ni mlima Mogoton wenye kimo cha mita 2,438 juu ya UB. Maziwa makubwa mawili ya maji matamu ni Lago Managua na Lago Nicaragua. Eneo upande wa Karibi lina wakazi wachache sana: ni hasa eneo la misitu minene. Nchi ilikuwa koloni la Hispania tangu mwaka 1524. Mwaka 1821 iliachana na utawala wa Hispania pamoja na nchi jirani na kuingia katika Shirikisho la Amerika ya Kati. Tangu mwaka 1854 imekuwa nchi ya kujitegemea kabisa. Wakazi walio wengi sana hukalia maeneo ya mji mkuu Managua na pwani ya Pasifiki.